ทิสโก้ชวนหากำไรลุ้นราคาน้ำมันดีดกลับ
บลจ.ทิสโก้ เสิร์ฟ “ออยล์ ทริกเกอร์” กอง 2 เป้า 8% ใน 8 เดือน ลุ้นราคาน้ำมันรีบาวด์
2 ก.พ. 2558

บลจ.ทิสโก้ เสิร์ฟ “ออยล์ ทริกเกอร์” กอง 2 เป้า 8% ใน 8 เดือน ลุ้นราคาน้ำมันรีบาวด์
นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน (บลจ.) ทิสโก้ เปิดเผยว่า ความเสี่ยงที่ราคาน้ำมันจะลดลงอีกเริ่มจำกัด หลังจากราคาน้ำมันโลกปรับลดลงอย่างต่อเนื่อง ตั้งแต่ไตรมาส 3 ของปี 2557 ส่งผลให้ราคาน้ำมันดิบปรับตัวลงมาแตะที่ 44.46 เหรียญสหรัฐ/บาร์เรล ณ วันที่ 29 ม.ค. 2558 จึงคาดว่าราคาจะผันผวนอยู่ในระดับต่ำ
นอกจากนี้ บลจ.ทิสโก้ มองว่า แนวโน้มราคาน้ำมันดิบจะมีเสถียรภาพดีขึ้นในช่วงครึ่งหลังปี  2558 จากการผลิตน้ำมันดิบในสหรัฐที่ชะลอตัวลง และจากการขยายตัวของเศรษฐกิจประเทศขนาดใหญ่โดยรวม นำโดยสหรัฐ และการกระตุ้นเศรษฐกิจในจีน ยุโรป และญี่ปุ่น ซึ่งส่งผลดีต่อแนวโน้มการใช้พลังงานเพิ่มขึ้น โดยจากการคาดการณ์ราคาน้ำมันดิบเฉลี่ยในครึ่งหลังปี  2558 อยู่ที่ 67-72 เหรียญสหรัฐ/บาร์เรล
นายสาห์รัช กล่าวว่า บลจ.ทิสโก้ จึงเปิดเสนอขายกองทุนเปิด ทิสโก้ ออยล์ ทริกเกอร์ 8% กองที่ 2 มูลค่าโครงการ 1,000 ล้านบาท เสนอขายตั้งแต่วันที่ 2-4 ก.พ. 2558 เพื่อเป็นการจับจังหวะการลงทุนเพื่อรับผลตอบแทนที่ดีและเพื่อรองรับความต้องการที่มีอย่างต่อเนื่องจากนักลงทุน หลังจากเปิดเสนอขายกองแรก คือ กองทุนเปิด ทิสโก้ ออยล์ ทริกเกอร์ 8% #1 ไปเมื่อวันที่ 22-26 ม.ค. 2558 ที่ผ่านมา มียอดจองซื้อเข้ามากว่า 600 ล้านบาท
“ราคาน้ำมันที่ปรับตัวลดลงในครั้งนี้ใกล้เคียงกับการปรับฐานราคาในอดีตที่ประมาณ 60% ซึ่งสะท้อนความเสี่ยงการปรับลดของราคาลงที่มีจำกัด โดยคาดว่าราคาน้ำมันจะผันผวนอยู่ในระดับต่ำ ก่อนปรับตัวสูงขึ้นในครึ่งหลังของปี 2558 ตามอุปสงค์น้ำมันดิบที่เพิ่มขึ้น รวมถึงการทำคิวอีล่าสุดของยุโรป และการปรับลดกำลังการผลิตน้ำมันดิบลงย่อมส่งให้ราคาน้ำมันปรับตัวสูงขึ้น ตอนนี้จึงถือว่าเป็นจังหวะการเข้าลงทุนที่เหมาะสม เพื่อเปิดโอกาสสร้างผลตอบแทนที่ดีให้แก่นักลงทุน”นายสาห์รัช กล่าว
สำหรับกองทุนเปิด ทิสโก้ ออยล์ ทริกเกอร์ 8% #2 จะเน้นลงทุนในหน่วยลงทุนของกองทุนน้ำมัน United States Oil Fund ซึ่งเป็นกองทุนรวมอีทีเอฟที่มีวัตถุประสงค์ในการลงทุนเพื่อให้ได้รับผลตอบแทนสอดคล้องกับอัตราการเปลี่ยนแปลงของราคาสัญญาฟิวเจอร์สที่อ้างอิงกับน้ำมันดิบคุณภาพดี (WTI Light Sweet Crude Oil) ในตลาดไนเม็กซ์ (NYMEX) ในสหรัฐ
นอกจากนี้ กองทุนมีนโยบายป้องกันความเสี่ยงด้านอัตราแลกเปลี่ยน (Hedging) ประมาณ  90% ของมูลค่าทรัพย์สินที่ลงทุนในต่างประเทศ โดยมีเป้าหมายเลิกโครงการที่ 8% ภายในระยะเวลา 8 เดือน หรือ ณ เวลาใดเวลาหนึ่งหลังจากนั้น